Rodrygo

**Rodrygo Silva de Goes** (lindur më 9 janar 2001), i njohur si **Rodrygo** është një futbollist profesionist brazilian i cili luan si anësor ose sulmues për klubin spanjoll Real Madrid dhe kombëtaren braziliane. Ai njihet për shpjetësinë, nivelin e punës, driblimet dhr finalizimin, duke u konsideruar një nga anësorët më të mirë në botë.

Rodrygo e nisi karrierën në Brazil me Santosin, duke shënuar 17 gola në 80 ndeshje. Në vitin 2019, ai u transferua në Spanjë te Real Madridi për 46 milion €. Ai ka luajtur më shumë se 200 ndeshje në të gjitha kompeticionet për *Los Blancos*, duke fituar 11 trofe, përfshirë edhe dy tituj të UEFA Ligës së Kampioneve.

Rodrygo debutoi me kombëtaren braziliane në vitin 2019 dhe që atëherë ka luajtur në FIFA Kupën e Botës 2022.

## Karriera me klube
### Santos
[parapamje|majtas|Rodrygo duke luajtur me [Santos FC|Santosin në vitin 2018.|262x262px]]
Rodrygo i'u bashkua akademisë së Santosit në vitin 2011, në moshën 10 vjeç, duke u bërë pjesë e sektorit të futsallës.

Më 21 korrik 2017, Rodrygo firmosi kontratën e parë si profesionist pasi ra dakord për një marrëveshje pesë-vjeçare. Më 1 nëntor, ai u bë pjesë e ekipit të parë nga trajneri i përkohëshëm Elano. Tre ditë më pas, ai bëri debutimin e tij si profesionist në Série A duke u aktivizuar si zëvëndësues në fitoren 3–1 kundër Atlético Mineiros.

Më 25 janar 2018, Rodrygo shënoi golin e parë për klubin, duke i dhënë ekipit fitoren 2–1 kundër Ponte Pretas në Campeonato Paulista falë një goli të shënuar në minutën e fundit. Dy muaj më pas, ai debutoi në Kupën Libertadores në humbjen 2–0 në transfertë kundër Real Garcilaso; ai u bë lojtari më i ri i Santosit që debuton në këtë kompeticion, në moshën 17 vjeç e 50 ditë. Goli i tij i parë në këtë kompeticion erdhi pesëmbëdhjetë ditë më pas në suksesin 3–1 kundër Nacional në stadiumin Pacaembu. Ai u bë braziliani më i ri që shënon në këtë kompeticion, në moshën 17 vjeç e 65 ditë, por rekordi i tij u thye më vonë nga Kaiky dhe Ângelo, të dy lojtar të dalë nga akademia e Santosit.

Më 14 prill, Rodrygo shënoi golin e tij të parë në elitën e futbollit brazilian në fitoren 2–0 kundër Ceará. Më 3 qershor, ai shënoi një tregolësh ai dhe asistoi golin e Gabriel Barbosës në fitoren 5–2 kundër Vitórias. Pas kësaj, Rodrygo ndryshoi numrin e fanellës, duke kaluar nga numri 43 në numrin 9 (një numër që ai e kishte mbajtur në ndeshjet e Kupës Libertadores). Për sezonin 2019, ai e ndërroi numrin sërisht, duke marrë numrin 11.

### Real Madrid
parapamje|djathtas|190px|Rodrygo në stërvitje me Real Madridin, shtator 2019.
Më 15 qershor 2018, Real Madridi arriti një marrëveshje për blerjen e kartonit të Rodrygos, i cili do t'i bashkohej klubit spanjoll në qershor 2019; ai firmosi një kontratë deri në vitin 2025. Shuma e transferimit ishte 45 milion €, 40 prej të cilave i kaluan Santosit, që zotëronte 80% të kartonit të lojtarit, kurse pjesa tjetër agjentëve të tij.

Rodrygo bëri debutimin e tij me Realin më 25 shtator 2019 në fitoren 2–0 kundër Osasunës, duke shënuar më pak se një minutë pasi kishte hyrë si zëvëndësues. Ai shënoi tregolëshin e parë me klubin si dhe asistin e parë më 6 nëntor në suksesin 6–0 kundër Galatasarayt në fazën e grupeve të UEFA Ligës së Kampioneve. Në moshën 18 vjeç e 301 ditë, ai u bë lojtari i dytë më i ri që në shënon tre gola në një ndeshje në këtë kompeticion, si dhe lojtari i parë i lindur në shekullin e 21të. Në sezonin e tij të parë në Madrid, ai shënoi dy gola në 19 ndeshje në La Liga, e cila u fitua për herë të 34të nga Reali; ky ishte trofeu i tij i parë në karrierë.

Më 12 prill 2022, Rodrygo u aktivizua si zëvëndësues në minutat e fundit të ndeshjes së dytë çerek-finale të Ligës së Kampioneve kundër Çelsit, duke shënuar një gol në minutat shtesë të kohës së rregullt, gjë që e dërgoi ndeshjen në kohën shtesë, aty ku Karim Benzema shënoi golin që dërgoi ekipin në gjysëm-finale. Më 30 prill, ai shënoi një dopietë në fitoren 4–0 kundër Espanyolit që i siguroi Realit titullin e 35të të La Ligës. Katër ditë më pas, gjatë kohës që Reali ishte duke humbur 0–1 kundër Manchester Cityt (rezultati i përgjithshëm 3–5) në ndeshjen e dytë të gjysëm-finales së Ligës së Kampioneve, Rodrygo shënoi dy gola në minutat 89të dhe 91të dhe e dërgoi ndeshjen në kohën shtesë. Benzema më pas shënoi me penallti dhe e dërgoi ekipin në finale, aty ku mposhti me rezultatin 1–0 Liverpoolin; ky ishte trofeu i parë evropian i Rodrygos. Përgjatë këtij sezoni, Rodrygo u vlerësua për kontributin dhe golat e tij në ndeshjet vendimtare të sezonit, duke u bërë një nga lojtarët e preferuar të tifozëve.

Më 18 prill 2023, Rodrygo shënoi një dopietë në fitoren 2–0 kundër Çelsit në Stamford Bridge, duke ndihmuar Realin të kualifikohet në gjysëm-finalen e Ligës së Kampioneve 2022–23 me rezultatin e përgjithshëm 4–0. Ai gjithashtu shënoi një dygolësh në finalen e Kupës së Mbretit kundër Osasunës, me Realin që e fitoi këtë kompeticion për herën e 20të.

Më 2 nëntor 2023, Rodrygo firmosi një kontratë të re me klubin deri në qershor 2028.

## Karriera ndërkombëtare
Më 30 mars 2017, Rodrygo u thirr në ekipin nën-17 për të luajtur në Turnamentin Montaigu. Ai debutoi në turnament duke shënuar golin e vetëm të ekipit të tij në humbjen 2–1 kundër Danimarkës. Ai gjithashtu shënoi në ndeshjet kundër Kamerunit dhe Shteteve të Bashkuara.

Më 7 mars 2018, Rodrygo dhe shoku i tij te Santosi Yuri Alberto u thirrën në ekipin nën-20, megjithatë ata u lanë të lirë disa ditë më pas me kërkesë të presidentit të klubit.

Në nëntor 2019, Rodrygo mori ftesën e parë në ekipin e parë për *Superclásico de las Américas* kundër ekipit rival Argjentinës. Ai u aktivizua në 20 minutat e fundit me Brazilin që u mposht 1–0 në Rijad të Arabisë Saudite.

Më 7 nëntor 2022, Rodrygo ishte pjesë e ekipit që do të luante në FIFA Kupën e Botës 2022 në Katar.

## Profili i lojtarit
Rodrygo konsiderohet si një nga talentet më të mëdhenjë dhe premtues në media si dhe një nga anësorët më të mirë në botë. Ai njihet për shpejtësinë, teknikën dhe sulmet direkte, duke fituar krahasime me bashkëkombasin dhe shokun te Reali, Vinícius Júnior. Pavarësisht se nuk zotëron forcë fizike për shkak të fizikut të vogël, Rodrygo shquhet për driblimet dhe shkathtësinë e tij, duke ndryshuar pozicionin në fushë, gjë që e bënë një lojtar efikas në duelet një-kundër-një.

Në sulm, Rodrygo dallohet për pozicionimin e tij, finalizimin dhe vendimmarrjen, duke rezultuar shumë herë vendimtar për Real Madridin. Ai gjithashtu merr pjesë në krijimin e aksioneve sulmuese, kjo falë kombinimeve dhe krijueshmërisë, duke krijuar raste shënimi për shokët e ekipit. Rodrygo gjithashtu është vlerësuar nga analistët për nivelin e punës dhe vullnetin për t'i bërë presion kundërshtarëve gjatë kohës që ekipi i tij nuk është në zotërim të topit.

Edhe pse roli i tij natyral është anësor, Rodrygo mund të luajë edhe në pozicione të tjera në sulm; ai u aktivizua në një rol të lirë si sulmues i djathtë në formacionin 4–3–1–2 të trajnerit Carlo Ancelotti në sezonin 2023–24. Në këtë rol, edhe pse ai luajti më shumë në qëndër, kishte lirinë për të ndërruar krahët me Vinícius.

## Jeta personale
Rodrygo është në një marrëdhënje me brazilianen Pamella Cristina Costa; në shkurt 2022, ai lindi binjakët Ravy dhe Ryan.

Babai i tij, Eric Goes, është një ish futbollist profesionist i cili luajti si mbrojtës i djathtë në disa kategori të futbollit brazilian, më e larta e të cilit ishte Série B.

Rodrygo është i krishterë.

## Statistikat e karrierës
### Klube
### Kombëtarja
#### Golat me kombëtaren
:*Rezultatet e Brazilit të listuara të parat, kolonat e golave tregojnë rezultatin pas çdo goli të shënuar nga Rodrygo.*
*La Liga: 2019–20, 2021–22, 2023–24
*Copa del Rey: 2022–23
*Supercopa de España: 2020, 2022, 2024
*UEFA Liga e Kampioneve: 2021–22, 2023–24
*UEFA Super Kupa: 2022
*FIFA Kupa e Botës për Klube: 2022

### Personale
*Debutuesi më i mirë i Campeonato Paulista: 2018
*Talenti më i mirë i Goal.com: 2020
*Ekipi i ri (nën-20) më i mirë në botë i IFFHS: 2020, 2021
*Lojtari i Muajit nën-23 i La Ligas: nëntor 2023

## Referime 
## Lidhje të jashtme
* Profili te Real Madrid C.F.
* Profili te Un1que Football 
* Profili te Santos FC